Ils cumbels na tutgan betg sin maisa!

Dad Anita Simeon

“Sta endretg vi da maisa!” Uschia scheva mes bab adina - "Il tschadun tutga da vart dretga!", "Il cuntè na vegn betg piglià en bucca!". Il mangiar è dapli che mo ina activitad per dustar la fom, ella vegn accumpagnada da ritus, cumandaments e furmas da tut las varts.

Tgi n'enconuscha betg las lira-Iaras, ils predis che vegnivan tegnids di per di a maisa:'''Betg discurra cun bucca plaina!", "Il cuntè tutga da vart dretga!", "Ils cumbels na tutgan betg sin maisa" , "Betg mangia or da la cuppa", etc..
Però gist la davos numnada activitad era en temps passads moda: tuts che mangiavan or d'ina suletta cuppa, u d'ina suletta platta, cuntè e furtgetta na conuschev'ins strusch per il diever a maisa, il tschadun era necessari per motivs da liquiditad. En general vegniva però mangià cun ils mauns, dar rieps tutgava tar il bun depurtament a maisa. Las reglas strictas èn alura pir arrivadas pli tard. Lur accumulaziun hani chattà en l'ovra da signur Knigge ch'è enconuschenta a nus tuts. Là pon ins per exempel leger il suandant: Ins sesa cun dies en guliv a maisa. Nagin dies crutsch. Il tschadun vegn manà tar la bucca e betg la bucca tar il tschadun. La bucca vegn mo sientada levamain e betg sfruschada giu. Igl è in putgà mortal da seser a maisa tut mit. Cun bucca plaina na discurr’ins betg. 

Cumandaments che nagin segua
Savens èsi però uschia che quels che imponan a nus ils cumandaments ils tegnan sez betg. Uschia scriva per exempel Franz Kafka en ina brev a ses bab:
"Quai che vegniva sin maisa stueva vegnir mangià. Da la qualitad dal mangiar vegniva betg discutà. - Ti perencunter chattavas il past savens disgustus, la "vatga" (manegià era la cuschiniera) l'aveva ruinà. Perquai che ti mangiavas tut spert, chaud e cun grondas morsas, stueva l'uffant far prescha, in silenzi depriment regiva a maisa, interrut d'admoniziuns: "mangia l'emprim, alura pos ti discurrer" u "pli spert, pli spert, pli spert" u "has vesì, jau hai daditg finì". Ossa na dastgav’ins betg ruier, ti bain. Aschieu na dastgav'ins betg tschitschar, ti bain. Impurtant eri da tagliar il paun en guliv, che ti faschevas quai però cun in cuntè plain sosa era tuttina. Ins stueva far adatg che naginas mieulas crudavan par terra – sut tai giascheva finalmain il pli. A maisa dastgav’ins mo s'occupar cun il mangiar, ti però nettegiavas e tagliavas las unglas, faschevas piz als risplis, nettegiavas las ureglias cun il tgiradents. Ma chapescha endretg, quai fissan en sasez stadas piculezzas negligiblas, insupportablas èn ellas pir vegnidas entras il fatg che ti, che eras il carstgaun dominant per mai, ta tegnevas sez betg vi dals cumandaments che ti m’imponavas."

Return al temp medieval
Las reglas da maisa han chattà lur dimensiun absurda a las maisas dals gronds retgs e pli tard en la societad da la Haute- Bourgeoisie, nua ch'ins saveva gia ordavant tge saira ch'ins aveva da seser sper tgi, e sco ch'ins aveva da sa depurtar envers quella persuna - spontanitad n'era betg dumandada. 
Oz constatesch'ins plitost puspè in trend enavos en il temps medieval, u chattas ti insanua en in McDonald furtgetta e cuntè? Il litgar giu la detta tutga vitiers sco il tschitschar dal davos gut cola tranter il glatsch en.
Insatge ans differenziescha però dals noss collegas en temps passads. Nus avain pli pauc temp da mangiar. Il filosof franzos Michel de Montaigne, che ha visità ils Svizzers l'onn 1580, ha constatà ch'i vegn mangià ditg en Svizra, trais enfin quatter uras, ed el ha declerà quai cun il fatg ch'ils Svizzers mangian pli plaun ch'ils Franzos. Quella constataziun pudess el oz betg pli far.